Bugun oqshomi. Elektroshokerni noo'rin ishlatgan IIB xodimlari, yana “trendga chiqayotgan” kasalliklar va Turkmanistonda hayvon sharafiga navbatdagi haykal

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Video: Samarqandda IIB xodimlari sayyohlarga qo'pol muomalada bo'lib, elektroshoker ishlatdi.
Ma'lum bo'lishicha, 20 maydan 21 may kuniga o'tar kechasi shahar IIB patrul-post xizmati xodimlari tungi faoliyatini olib borayotgan bo'lgan. Ular Mirzo Ulug'bek ko'chasida qo'shni mamlakatdan kelgan sayyohlarni shaxsini tekshirish jarayonida qo'pol munosabatda bo'lib, xizmat vazifasini va maxsus-texnik vositalarni qo'llash vakolatini suiiste'mol qilgan.
Hozirda mazkur holat yuzasidan IIV Shaxsiy xavfsizlik xizmati tomonidan prokuratura organlari bilan hamkorlikda xizmat tekshiruvi o'tkazilmoqda. Tekshiruv yakuniga ko'ra, qonunchilikka zid harakat qilgan barcha xodimlarning hamda faoliyatga mas'ul rahbarlarining xizmatdan bo'shatilishi va javobgarlik masalasi ko'rib chiqiladi. Nafaqat sayyohlarga, hech kimga qo'pol muomala qilmaslik kerak.
 Braziliyadan Turkiyagacha: Buxoroda xorij zargarlik buyumlari savdo-ko'rgazmasi va modalar namoyishi o'tkazildi.
Buxoroda ilk marta 21–25 may kunlari xalqaro zardo'zlik va zargarlik festivali bo'lib o'tayotgani haqida xabar bergandik. Turizm va madaniy meros vazirligi tomonidan tashkil etilgan info-turda ishtirok etayotgan muxbirimiz festival davomida mahalliy va xorijiy hunarmandlarning savdo-ko'rgazmalari va modalar namoyishi ham o'tkazilganini ma'lum qildi.
Qayd etilishicha, Buxoro shahrining Ark qo'rg'oni hududi atrofida salkam 300 nafar hunarmandlarning savdo-ko'rgazmalari uchun pavilonlar tashkil etilgan. Ularda 110 nafar zargar, 37 nafar zardo'z, 44 nafar kashtado'z, 97 nafar hunarmandchilikning boshqa yo'nalishlarida faoliyat olib borayotganlar mahsulotlarini namoyish qilish va sotish imkoniyatig ega bo'lmoqda.
Shuningdek, festivalga Markaziy osiyo mamlakatlari, Eron, Rossiya, Turkiya, Avstraliya, Braziliya, Buyuk Britaniya, Hindiston, Ozarboyjon, BAA, Gruziya, Italiya, AQSh, xitoy, Shvetsiya, Bangladesh, Indoneziya, Shvetsiya, Livan kabi 58 ta davlatdan kelgan yuzlab xorijiy ishtirokchilar ham tijoratini amalga oshirmoqda. Ma'lumot o'rnida, O'zbekistonga xorijiy mamlakatlar zargarlari tomonidan 22 kilogramm kumush, 10 kilogramm oltin buyum mahsulotlari olib kelingan.
Mazkur jarayondan olingan suratlarning barchasini mana bu yerda tomosha qilishingiz mumkin.
Koviddan hali to'liq qutilmagan Yer sharida yana bir kasallik tarqalmoqda. O'zbekistonda maymunchechak infektsiyasi aniqlandimi?
Sog'liqni saqlash vazirligi matbuot xizmati bergan ma'lumotga ko'ra, hozircha O'zbekistonda maymunchechak infektsiyasi qayd etilmagan va hammasi joyida.
Sanitariya-epidemiologik osoyishtalik va jamoat salomatligi xizmati boshlig'i o'rinbosari Nurmat Otabekov ushbu kasallik dunyoning 14 ta davlatida aniqlanganini aytdi.
“Jahon sog'liqni saqlash tashkilotining ma'lumotlariga ko'ra, kasallik hozirgacha 14 ta davlatda qayd etilgan. xususan, infektsiyani yuqtirganlar soni 90 nafarga yaqinlashgani aytilyapti. Qolaversa, qariyb 30 kishi kasallikka chalinganlikda gumonlanmoqda. Qolaversa, shu kungacha o'lim holatlari ro'yxatga olinmadi.
Aslida, bu xastalik kecha yoki bugun paydo bo'lgani yo'q. Ya'ni ilk bor u bundan 52 yil avval Kongoda aniqlangan. Kasallikning alohida holatlari Markaziy va G'arbiy Afrika mamlakatlarida kuzatilgan.
Bizdagi ma'lumotlarga ko'ra, maymun chechagi deyarli barcha holatlarda hayvonlardan odamga yuqadi. Asosan endemik hududlarga safar qilgan va jonivorlar bilan muloqotda bo'lgan kishilarda tasdiqlanishi mumkin.
Dunyo bo'ylab kasallikning qayta avj olishi 7 may sanasidan boshlandi. Shu kuni Buyuk Britaniyaga Nigeriyadan qaytgan sayyohda mazkur infektsiya aniqlandi. Unda kasallik belgilari terida toshmalar toshishi bilan namoyon bo'lgan. Shundan so'ng ushbu mamlakatda o'nga yaqin bemorlar maymun chechagiga chalingani ma'lum bo'ldi”, — deydi Otabekov Nurmat.
Qo'shimcha qilinishicha, O'zbkistonda hozirga qadar maymunchechak kasalligi qayd etilmagan. Ayni paytda JSST tavsiyalaridan kelib chiqib bu infektsiyaning mamlakatga kirib kelmasligi uchun zarur choralar ko'rilmoqda.
Yana kasalliklar haqida: Butun dunyoda kovid “qayta uyg'onmoqda”, O'zbekistondachi? Sanitariya-epidemiologik osoyishtalik va jamoat salomatligi xizmati boshlig'i o'rinbosari Nurmat Otabekov O'zbekistondagi kovid ko'rsatkichi ijobiy ekanini ma'lum qildi.
Qayd etilishicha, mamlakatda kuniga 30–40 kishida koronavirus aniqlanmoqda va bu ijobiy ko'rsatkich.
“Hozirda yurtimizda kuniga o'rtacha 30–40 kishida kasallik aniqlanmoqda. Bu mamlakatimiz aholisiga nisbatan ijobiy ko'rsatkich. Ammo shu bilan xotirjam bo'lishga haqimiz yo'q”, — deydi Otabekov.
xo'sh, olamda nima gap?
An'anaviy yangiliklar turkumidan: Turkmanistonning Axal viloyatida mamlakat sobiq prezidetni Gurbanguli Berdimuhamedovning Oqxon otiga haykal o'rnatiladi.
Ma'lum bo'ilishicha, tegishli qarorni yaqindagina postga kelgan mamlakat prezidenti Serdar Berdimuhamedov imzolagan. Yodgorlik Axal viloyati hokimligi buyrug'i bilan “Sport Yuldizi” xususiy korxonasi tomonidan loyihalashtiriladi va quriladi. Hujjatda qurilish ishlarini mayda boshlash va ob'ektni 2022 yil dekabr oyida to'liq foydalanishga topshirish ko'zda tutilgan.
Ma'lumot o'rnida, Oqxon Turkmanistonning sobiq prezidenti Gurbanguli Berdimuhamedov tomonidan shaxsan tarbiyalangan afsonaviy otdir. 2018 yilda u ikki oyoqda 10 metr masofani 4,19 soniyada bosib o'tib, rekord o'ratgan. Ushbu yutuq Ginnes rekordlar kitobiga kiritilgan. Yana bir qiziq fakt: bu Axalteke otiga o'rnatilgan birinchi yodgorlik emas.
Iroq hukumati mamlakatda kuzatilayotgan qum bo'roni sababli 23 mayni barcha uchun dam olish kuni deb e'lon qildi.
Prognozlarga ko'ra, qum bo'ron epimarkazida ko'rish 100 metrgacha, shamol tezligi esa soatiga 40–50 kilometrga yetadi. 23 may kechki payt Iroqning bir qancha viloyatlarida kuchli chang kuzatiladi, yomon ob-havo sharoiti 48 soat davom etadi.
Mamlakatda sog'liqni saqlash, xavfsizlik kuchlari, favqulodda vaziyatlar va kommunal xizmatlarga taalluqli bo'lgan barcha davlat muassasalarida ish to'xtatiladi. Bir qator ta'lim muassasalarida imtihonlar bekor qilinadi.
Bundan tashqari, mamlakatdagi barcha aeeoportlarni keyingi ogohlantirishgacha yopish rejalashtirilgan. Qum bo'ron deyarli butun mintaqaga, jumladan, Iordaniya, Suriya, Iroq, Quvayt, Saudiya Arabistoni, Birlashgan Arab Amirliklari, Bahrayn va, ehtimol, Ummonga ham ta'sir qilishi kutilmoqda.
Bir hafta oldin qumli bo'ron Iroq va qo'shni davlatlar uchun juda ko'p muammolarni keltirib chiqargan. Noqulay ob-havo tufayli Iroq va Quvaytdagi eng yirik xalqaro aeroportlar va dengiz portlari o'z ishini vaqtincha to'xtatgan. Hodisa aholi orasida nafas qisilishiga olib kelgan. Suriyadagi bo'ron oqibatida kamida o'n kishi halok bo'lgan.
Bugun bilan yashang. “Bugun”da qoling.